La tualetta ed il Gualser 

Da Gisula Tscharner 

Igl è succedì lunsch davent da la Rumantschia, en Italia a la Riviera, e tuttina hai jau puspè constatà che la tualetta è il lieu predestinà per eveniments fundamentals, elementars da la vita. Igl è succedì en in pissoir, pia en ina spezia da tualetta ch’è reservada exclusivamain ad ina mesadad da la carstgaunadad. Igl è succedì durant in’emna da raiver, però l’aventura en il pissoir ha surmuntà las acrobaticas vi dal grip e cun la suga. Igl è succedì ad in represchentant da l’autra spezia rara en Grischun, numnadamain ad in Gualser. Quest um, in guida da muntogna urhig, flot e nunrumantsch, ha bunamain pers sia dignitad e libertad, lezza davosa saira en la tualetta dal bogn cuvert da Loana. 
Stà èsi uschia: Nus trais dunnas entrain, plain energias da la lunga nudada, en la cafetaria, nua che noss guida ha ditg d’ans spetgar, perquai ch’in Gualser genuin na sa nodia tant ditg sco las dunnas da la Bassa. 
Ed el spetga bain là, sesend davos sia biera, ma sia fatscha è curiusa, ina maschaida da malsagidaivel e da perplex. Nus dunnas riain da crappar cur ch’il Gualser ans raquinta la disfortuna en il pissoir. 
El haja fatg sia chaussa d’umens, q.v.d. spons aua, e vulì derschentar suenter, sco ch’i s’auda, smatgond il bot inditgà. Ma aua na saja vegnida nagina. El haja smatgà anc ina gia il bot, ed anc ina gia pli ferm… kschschschsch! Ina massada d’aua haja squittà, betg en la stgadella alva, ma orizontal anora, cun forza infernala directamain cunter el. Be cun in sigl spontan haja el savì sa spendrar dal diluvi sanitar – (Evidentamain s’è decidì il bischen d’aua da rumper precis en il mument ch’il Gualser grischun ha visità il lieu scrit dal bogn cuvert!) 
Realisond quai, haja el valità sia situaziun: Ses sigl da reflex a la vart haja el fatg cunter la paraid davos enstagl vers l’isch, deplorablamain. Uschia saja el stà enserrà tranter trais paraids alvas ed il radi d’aua che fascheva la barriera sin l’autezza dal venter. Auas sgarschaivlas cun la pressiun da las entiras muntognas Liguraisas! E betg carstgaun d’enturn! Nunpussaivel da clamar e surtunar la canera da l’aua! 
I saja stà da decider: U siglir suravi u sa ruschnar sutvi. per siglir haja mancà il spazi per la cursa. Pia saja el cun fadia sa ruschnà sut l’aua vi, cun ina buna purziun aua en la giacca suenter, e currì ord il lieu smaledì e saja currì tras il lung corridor per tschertgar in emploià u x-in um che fiss abel d’agir en la catastrofa. Nagut, nagin. Finalmain, l’um davos la cassa saja stà pront da tadlar la novitad alarmanta. Il bunatsch haja auzà plaun plaunet e sia massa da corp ed haja marmugnà, mez a sasez: «Vogliamo vedere…»